Marin, Mira ja Juha osallistuvat perustulokokeiluun. A-studio seuraa heitä kahden vuoden ajan.

Marin, Mira ja Juha osallistuvat perustulokokeiluun. A-studio seuraa heitä kahden vuoden ajan. Yle

Kun muut suomalaiset lomailevat, perustulokokeiluun osallistuvalla Marinilla on kiire. Entä mitä kuuluu A-studion juttusarjan Juhalle ja Miralle?

Keväällä elämä hymyili vantaalaiselle Mira Jaskarille. Hän sai töitä Turusta ja muutti sinne – mutta iloa ei kestänyt kauan.

Turussa asui jo kumppani, joten työn löytyminen sieltä oli onnenpotku. Jaskari sai osa-aikaista yötyötä lehdenjakajana.

Mira Jaskari on yksi kaksivuotiseen perustulokokeiluun osallistuvista työttömistä. Yksi perustulokokeilun tarkoituksista onkin tutkia, kannustaako perustulo ottamaan vastaan pätkätöitä tai osa-aikaista työtä. Palkkatulo kun ei pienennä perustuloa.

Yle Uutisgrafiikka

Neljän ja puolen tunnin työaika tuntui Jaskarista juuri sopivan mittaiselta. Kokoaikainen työ olisi ehkä ollut liikaa masennusta sairastavalle Miralle.

Työ oli ripeätahtista ja haastavaakin, mutta hän osasi myös nauttia siitä.

– Näki miten kaupunki herää, kun itse on menossa nukkumaan. Sai ihailla auringonnousua ja hiljaista kaupunkia, hän kuvailee.

Mira Jaskari. Jyrki Ojala / Yle

Ilo uudesta työstä jäi lyhytaikaiseksi.

Paniikkikohtaukset yllättivät Mira Jaskarin eikä työnantajakaan ilahtunut – päinvastoin. Sairausloman jälkeen Mira irtisanottiin. Hän oli vielä koeajalla.

– Eivät potkut tietenkään hyvältä tuntuneet. Koin epäonnistuneeni, sillä olin valmistautunut hyvin ja luulin, että jaksan, Mira suree.

Mira yrittää nyt ensimmäiseksi saada päivärytminsä kuntoon.

– Joinakin päivinä ahdistaa hirveästi, toisina päivinä elämä suorastaan hymyilee. Se vaihtelee kovasti.

Uusi hoitosuhde on juuri solmittu Turussa. Siitä hän haluaa nyt ehdottomasti pitää kiinni.

– Onneksi minulla on nyt hyvät tukijoukot, jotka potkivat minua eteenpäin. Pitää ruveta toimimaan eikä jäädä tuleen makaamaan.

Juha Järvinen. Antti Kuusiniemi / Yle

Juha Järvinen odottaa verottajan vastausta

– Takaisin veronmaksajaksi olisi kova hinku, kurikkalainen Juha Järvinen sanoo painokkaasti.

Hän on saanut uuden yrityksensä vihdoin kaupparekisteriin. Tunnelmat ovat odottavat.

– Paikallaan polkemista tämä on. Olen odottanut usean kuukauden ajan verottajalta tietoa pääsystä ennakonperintä- ja arvonlisärekisteriin. Se on jarruttanut touhuja, hän kertoo.

Töitäkin on tarjottu, mutta Järvinen ei ole ottanut niitä vastaan, koska ei voi laskuttaa työstä yrityksenä.

Juha Järvisellä on verovelkaa, jota hän itse pitää verottajan virheenä eikä todellisena velkana. Hän on hakenut oikaisua asiaan.

– Siellä on tieto, että olisin ollut vuonna 2011 töissä ja ennakonpidätykset olisivat tekemättä. Vuonna 2011 yritykseni meni kuitenkin konkurssiin enkä ole ollut töissä, hän vakuuttaa.

– Ihan kurillani kokeilin hakea starttirahaakin, mutta se evättiin, kuten oletinkin. Syynä oli tuo verovelka. Toinen syy oli merkinnät luottotiedoissa.

Juha Järvisen mielestä yrittäjäksi ryhtymisestä on tehty Suomessa liian hankalaa.

– Kyllä se yllättää, että suurimmat haasteet eivät ole siinä, mitä alan yrittäjänä tehdä, vaan se on se byrokratian hidas pyörä.

Marin haluaa esiintyä vain etunimellään. Jari Kärkkäinen / Yle

Marinin kesä on kiireinen

Vaasalaisen Marinin kesä on ollut kiireinen. Hän sai kesätöitä Vaasan kaupungilta, ja vapaapäivät ovat olleet kortilla. Marin auttaa työkseen päihde- ja mielenterveysongelmaisia arjenhallinnassa ja sosiaalisissa taidoissa.

Työpaikka löytyi opintojen ansiosta. Hän opiskelee lähihoitajaksi.

– Opinnot ovat sujuneet ihan hyvin. Helmikuusta lähtien työskentelin opintojen ohessa yksityisessä päiväkodissa.

Välillä hän teki kahtakin työtä samaan aikaan. Päivisin hän oli työharjoittelussa peruskoulussa ja iltaisin teki vuoroja päiväkodissa.

– Koulupäivät olivat lyhyitä, joten ehdin hyvin iltavuoroihin. Se oli mukavaa.

"Ilman muuta kaikki työt otetaan vastaan"

Marin on muuttanut mieltään perustulokokeilun suhteen. Enää hän ei ole skeptinen.

– Nyt kun olen päässyt työelämään, tuntuu hyvältä. Voin ottaa vastaan osa-aikatöitä menettämättä perustuloa. Ilman muuta kaikki työt otetaan vastaan, hän iloitsee.

– Ei minun olisi ennen ollenkaan kannattanut mennä sinne päiväkotiin töihin. Se olisi tuottanut minulle miinusta.

Marinin opiskelutoverit joutuvat sen sijaan tarkkaan harkitsemaan, kannattaako pätkätöitä tai osa-aikaista työtä ottaa lainkaan vastaan.

– Uskon, että perustulolla olisi työllistävä vaikutus, jos se olisi laajemmin käytössä, hän arvelee.

Shamaanirumpuja ja luontokuvausta

Juha Järvinen ei ole jäänyt peukaloitaan pyörittelemään. Hänellä on monta rautaa tulessa.

Järvinen valmistelee shamaanirumpujen näyttelyä Norjaan. Häntä on pyydetty pitämään siellä myös kurssi rumpujen valmistamisesta.

– Näin vähävaraisena joudun vakavasti pohtimaan, että kuinka minä sinne pääsen. Materiaalejakin pitäisi hankkia, hän ihmettelee.

Järvisellä on toinenkin projekti, joka pitää hänet kiireisenä kesän ajan: Terve metsä, terve vuori -niminen konserttisarja. Konsertteja järjestetään kansallispuistoissa Suomen luonnon päivänä elokuussa. Järvinen kuvaa parhaillaan markkinointivideota, jonka avulla hankkeelle haetaan joukkorahoitusta.

Juha Järvinen. Antti Kuusiniemi / Yle

– Kaikenlaista touhua riittää, hän vakuuttaa.

Mira tutustuu uuteen kotikaupunkiinsa pyöräillen

Mira Jaskari aikoo pikkuhiljaa ryhtyä taas etsimään uutta työtä. Toimistotyö, elintarvikeala ja leipomotyö olisivat mieluisia. Hän on koulutukseltaan taloushallinnon merkonomi. Miralla on myös hotelli-, ravintola- ja suurtalousalan perustutkinto.

Jaskari miettii myös oppisopimuskoulutuksen mahdollisuutta. Hänellä on takanaan kesken jääneitä leipuriopintoja, ja niitä hän haluaisi jatkaa.

Turku tuntuu mukavalta kaupungilta. Luonto ja meri ovat lähellä. Mira tutustuu mielellään uuteen kotikaupunkiinsa pyöräillen.

– Se vauhti ja vapauden tunne. Pyöräillessä ei mieti murheitaan. Se rentouttaa, hän hymyilee.

On tärkeää lähteä liikkeelle.

Haastattelun jälkeen Juha Järvinen sai mieluisan tiedon: hänen yrityksensä on nyt kaikissa tarvittavissa rekistereissä. Hän on kuuden vuoden työttömyyden jälkeen taas virallisesti yrittäjä.

Aiheesta lisää A-studiossa keskiviikkona 26.7. klo 21.05, TV1.

Katso myös juttusarjan aikaisemmat osat Areenasta:

Osa 1: Marin

Osa 2: Juha ja Mira

Perustulokokeilu teki työttömästä Juha Järvisestä kansainvälisen mediapersoonan.

Auttaako perustulo Marinia, Miraa ja Juhaa saamaan töitä? Seuraamme näitä kolmea kahden vuoden ajan.